Tislattujen alkoholijuomien määritelmistä, kuvauksesta, esittelystä, merkinnöistä ja maantieteellisten merkintöjen suojaamisesta sekä neuvoston asetuksen (ETY) N:o 1576/89 kumoamisesta annetun Euroopan parlamentin ja neuvoston asetuksen (EY) N:o 110/2008 17 artiklan 6 kohdassa tarkoitettu hakemuksen julkaiseminen

(2019/C 241/10)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) 2019/787 (1) 27 artiklassa tarkoitetulla tavalla.

TEKNISEN ASIAKIRJAN TÄRKEIMMÄT TIEDOT

”NORSK VODKA” / ”NORWEGIAN VODKA”

Tiedostonumero: PGI-NO-02240-25.11.2016

1. Rekisteröitävä maantieteellinen merkintä

”Norsk Vodka” / ”Norwegian Vodka”

2. Tislatun alkoholijuoman luokka

Vodka (asetuksen (EY) N:o 110/2008 liitteessä II oleva luokka 15).

3. Tislatun alkoholijuoman kuvaus

Tärkeimmät fyysiset ominaisuudet

Vodka on ominaisuuksiltaan neutraalia, kuten määritellään asetuksen (EY) N:o 110/2008 säännöksissä, sellaisina kuin ne ovat sisällytettyinä ETA-sopimukseen ja täytäntöönpantuina tislatuista alkoholijuomista ja maustetuista alkoholijuomista 11 päivänä lokakuuta 2006 annetun Norjan asetuksen N:o 1148 2 §:ssä.

Vodka on kirkasta, läpinäkyvää ja väritöntä.

Tärkeimmät kemialliset ominaisuudet

Valmiin tuotteen kuiva-ainepitoisuus saa olla enintään 1 g/l, jotta tuote säilyttää puhtautensa ja erottuvuutensa. Etyylialkoholipitoisuus on vähintään 37,5 til-%.

Etyylialkoholi tuotetaan perunasta tai viljasta. Raaka-aine murskataan, käytetään ja tislataan Norjassa. Jotta vodka olisi mahdollisimman puhdasta, tuloksena olevassa tisleessä saa olla enintään 3 grammaa metanolia hehtolitrassa 100-prosenttista etyylialkoholia. Tämä on 7 grammaa tiukempi vaatimus (hehtolitrassa 100-prosenttista etanolia) kuin asetuksen (EY) N:o 110/2008 liitteessä I vahvistettu vaatimus, jossa enimmäismääräksi asetetaan 10 grammaa hehtolitrassa 100-prosenttista etanolia.

Tärkeimmät aistinvaraiset ominaisuudet

Norsk Vodka / Norwegian Vodka on puhdasta ja aistinvaraisilta ominaisuuksiltaan neutraalia vodkaa. Tämä on tärkeää, koska tuotteen laadun kannalta tärkein ominaispiirre on puhdas tisle. Vodkan maku on neutraali, ja raaka-aine maistuu vodkassa selvästi. Vodka sopiikin ihanteellisesti erilaisiin juomasekoituksiin. Sitä voi nauttia myös sellaisenaan, sillä suutuntuma on selkeä.

Erityisominaisuudet (verrattuna saman luokan tislattuihin alkoholijuomiin)

Norsk Vodka / Norwegian Vodka -vodkassa on neutraali aromi. Maku on selkeä ja puhdas. Aistinvaraisten ominaisuuksien puhtaus on valmistusprosessin tulosta ja norjalaisten tuottajien maku- ja aromifilosofian ansiota.

4. Maantieteellinen alue

Norsk Vodka / Norwegian Vodka -vodkan valmistus tapahtuu Norjan kuningaskunnan rajojen sisäpuolella. Etyylialkoholi tislataan Norjassa ja vodka tuotetaan Norjassa. Laimentaminen vedellä tislauksen jälkeen ja pullottaminen voidaan kuitenkin tehdä Norjan kuningaskunnan ulkopuolella.

5. Tislatun alkoholijuoman valmistusmenetelmä

Norsk Vodka / Norwegian Vodka -vodkan valmistuksessa on kolme vaihetta: tislausta edeltävä vaihe, tislaus ja tislauksen jälkeinen vaihe. Historiallisista syistä raaka-aineet voidaan tuoda ulkomailta. Jäljempänä kuvatut kolme vaihetta on kuitenkin suoritettava rajatulla alueella, lukuun ottamatta laimennusta vedellä tislauksen jälkeisessä vaiheessa ja pullotusta, jotka voivat tapahtua rajatun alueen ulkopuolella.

Tislausta edeltävä vaihe

Norsk Vodka / Norwegian Vodka -vodkan valmistuksessa käytetään raaka-aineena perunaa tai viljaa. Jos vodka valmistetaan viljasta, vilja sekoitetaan kuumaan veteen, jotta tärkkelys vapautuisi raaka-aineesta. Perunat puolestaan keitetään, jotta tärkkelystä vapautuu entsyymitoimintaa varten. Seuraavaksi lisätään ohramaltaina luontaisia entsyymejä taikka eksogeenisia, tärkkelystä hajottavia entsyymejä. Näin saadaan sokeripitoista nestettä eli mäskiä. Entsyymit pilkkovat mäskissä olevan tärkkelyksen sokereiksi. Tämän jälkeen mäski jäähdytetään. Mäskiin lisätään kasvatettua hiivaa, jotta käyminen alkaisi. Käymisen aikana nesteessä olevat sokerit muuttuvat etanoliksi, muunlaisiksi alkoholeiksi ja erilaisiksi yhdisteiksi. Kun käytetään kasvatettua hiivaa, eikä turvauduta spontaaniin käymisprosessiin, tulokseksi saadaan selkeän makuinen alkoholipitoinen neste, jossa ei ole liikaa yhdisteitä, ja valmis tuote tuottaa selkeän suutuntuman.

Tislaus

Käynyt neste tislataan joko pannutislauksella tai jatkuvalla kolonnitislauksella. Kolonnitislauksessa mäski kulkee levyjen läpi. Kolonnin pohjaa höyrystetään niin, että mäski kuumenee kiehumispisteeseen. Syntynyt höyry kulkee rei’itettyjen levyjen läpi ja poistaa nestefaasista alkoholit ja yhdisteet. Alkoholipitoinen höyry tiivistyy kolonnin yläosaan. Lopullisen tisleen alkoholipitoisuuden tulee olla vähintään 96,0 til-% etanolia, mutta hehtolitrassa 100-prosenttista etanolia saa olla enintään 3 grammaa metanolia. Kolonnitislaus poistaa erilaiset yhdisteet ja antaa valmiille tuotteelle sen puhdaspiirteiset, pehmeät aistinvaraiset ominaisuudet ilman polttavaa jälkimakua.

Tislauksen jälkeinen vaihe

Tislattu puhdas vodka laimennetaan vedellä 37,5–60,0 til-%:n alkoholipitoisuuteen. Vodkaan voi maun pehmentämiseksi lisätä sokeria niin, että kuiva-ainepitoisuus on enintään 1 g/l. Ennen pullottamista vodkalle voidaan tehdä esimerkiksi hiilisuodatus, jolla ei ole muuta vaikutusta kuin vodkan neutraalien ominaisuuksien säilyttäminen.

6. Yhteys maantieteelliseen ympäristöön tai alkuperään

Norsk Vodka / Norwegian Vodka -vodkan maine ja erityinen laatu ovat yhteydessä rajattuun maantieteelliseen alueeseen.

Maine

Tislattujen alkoholijuomien tuotantoperinnettä Norjassa koskevan asiakirjanäytön mukaan tislaamoperinne juontaa juurensa Bergeniin ja vuoteen 1531. Bergen oli kalastuksen kaupallinen keskus, ja kaupungilla on pitkät kaupankäynnin ja gastronomian perinteet Norjassa. Vaikka Norja oli tuohon aikaan osa Tanskan kuningaskuntaa, alueelliset alkoholin valmistusperinteet pitivät maaseudulla pintansa. Kun sato jäi huonojen sääolojen vuoksi kehnoksi ja pieneksi, maahan tuotiin perunaa tai viljaa naapurimaista. Tätä perua ovat Norsk Vodka / Norwegian Vodka -vodkan valmistuksessa käytettävät raaka-aineet.

Norjassa oli 1800-luvun puolivälissä jopa 9 000 tislaamoa. Pääasiassa ne olivat maatiloilla toimivia pienehköjä tislaamoja. Tislattuja alkoholijuomia pidettiin kotitalouksissa tärkeänä tuotteena ja lääkkeenä, joka ehkäisi tauteja kylmässä ilmastossa. Koska tämä johti Norjassa voimakkaaseen alkoholinkulutukseen, hallitus halusi vähentää alkoholin vahingollisia vaikutuksia. Sen vuoksi lainsäädännössä vahvistettiin tislattujen alkoholijuomien tuotannolle vähimmäiskoko. Tämä sai viljelijät yhdistämään voimansa ja muodostamaan suurempia tuotanto-osuuskuntia. Osuuskunnat investoivat parempilaatuisiin tislauslaitteisiin, joiden kapasiteetti oli aiempaa suurempi. Näin tislattujen alkoholijuomien laatu parani, ja norjalaisista tislatuista alkoholijuomista tuli puhtaita ja aistinvaraisesti selkeitä.

Tislattujen alkoholijuomien tuotanto ja kulutus kiellettiin Norjassa vuonna 1916. Kun kielto kumottiin vuonna 1927, Norjan valtio jatkoi tislattujen alkoholijuomien tuottajien valvontaa omistamansa valmistusmonopolin kautta. Monopoli otti haltuunsa kaikki aiempien alkoholijuomien reseptit, laitteet ja tuotemerkkeihin liittyvät oikeudet. Vinmonopolet perustettiin Norjan valtion omistamaksi alkoholin valmistus- ja myyntimonopoliksi. Vinmonopolet asetti normin, jonka mukaisesti Norsk Vodka / Norwegian Vodka -vodkassa käytettävä alkoholi puhdistettiin. Se perusti oman rektifioimislaitoksen Norjassa tuotetun tislatun alkoholin rektifioimiseksi/puhdistamiseksi. Valtion monopoliasema jatkui 78 vuotta aina vuoteen 2005 saakka, mikä on vaikuttanut merkittävästi alkoholin valmistusperinteeseen Norjassa. Tämän ansiosta Norsk Vodka / Norwegian Vodka tunnetaan nykyään korkealaatuisena alkoholijuomana, jossa on vain vähän metanolia ja erilaisia yhdisteitä.

Vodkan alkuperällä on merkitystä, mikä käy ilmi siitä, että ulkomaiset tahot ovat hiljattain yrittäneet pitää kaupan vodkaa, jota ei ole tuotettu Norjassa, nimellä ”Norsk vodka” / ”Norwegian Vodka”. Maantieteellisellä merkinnällä varustettua Norsk Vodka / Norwegian Vodka -vodkaa on kahteen otteeseen valmistettu ja pidetty kaupan rajatun alueen ulkopuolella. Tämä osoittaa selvästi, että maantieteellisellä merkinnällä varustettu Norsk Vodka / Norwegian Vodka -vodka on erittäin arvostettua ja että Norjan ulkopuoliset tuottajat yrittävät hyödyntää Norsk Vodka / Norwegian Vodka -vodkan laatua ja mainetta sekä kääriä tästä voitot.

Norjalaisille vodkille on myönnetty useita palkintoja eri puolilla maailmaa järjestetyissä kilpailuissa, kuten International Wine & Spirits -kilpailu, San Francisco World Spirits -kilpailu ja International Spirits Challenge.

Erityislaatu

Valmistusprosessi

Se, että käyttäminen aloitetaan kasvatetulla hiivalla, on avain selkeän makuisen ja alhaisen metanolipitoisuuden sisältävän alkoholin valmistukseen.

Sekä pannu- että kolonnitislauslaitteistoissa käytetään alkoholia puhdistavia levypylväitä. Levyjen lukumäärä ja fyysinen muoto vaihtelevat tuottajasta toiseen, mutta kaikilla levyillä pystytään valmistamaan puhdasta alkoholia, jonka metanolipitoisuus on alhainen.

Inhimilliset tekijät

Tislaajalla on oltava ammattitaitoa, jotta tislauskolonnit toimivat oikein. Tislaajan asiantuntemusta tarvitaan koko tislausprosessin ajan, sillä hän säätelee tislauksen nopeutta, joka taas vaikuttaa lopullisen tuotteen puhtauteen.

Norjalaisen vodkan ainutlaatuisten koostumuksen ja laadun kannalta on erittäin tärkeää, että sekoitus tehdään ammattitaidolla sen lisäksi, että vaatimuksena on vain 3 gramman metanolipitoisuus hehtolitrassa 100-prosenttista etyylialkoholia ja enintään 1 gramman kuiva-ainepitoisuus tuotelitrassa.

7. Euroopan unionin tai kansalliset/alueelliset säännökset

Perusvaatimukset vahvistetaan asetuksessa (EY) N:o 110/2008, sellaisina kuin ne ovat sisällytettyinä ETA-sopimukseen ja täytäntöönpantuina tislatuista alkoholijuomista ja maustetuista alkoholijuomista 11 päivänä lokakuuta 2006 annetun Norjan asetuksen N:o 1148 2 §:ssä.

Maantieteellinen merkintä Norsk Vodka / Norwegian Vodka on suojattu Euroopan talousalueella (EU ja ETA/EFTA-valtiot) vuodesta 1994 alkaen ETA-sopimuksen liitteessä II olevassa XXVII luvussa esitetyllä asetuksen (ETY) N:o 1576/89 ja asetuksen (EY) N:o 110/2008 säännösten mukauttamista koskevalla tekstillä.

Maantieteellisellä merkinnällä on sekä norjan- että englanninkielinen muoto: Norsk Vodka / Norwegian Vodka.

8. Hakija

Norja Norjan maatalous- ja elintarvikeministeriö P.O. BOX 8007 Dep. N-0030 Oslo NORJA

9. Maantieteellisen merkinnän täydennys

—

10. Merkintöjä koskevat erityiset säännöt

—

(1) EUVL L 130, 17.5.2019, s. 1.